
	专讘讬 砖诪注讜谉 谞专 砖讛讚诇讬拽讜 讘讗讜转讛 砖讘转 讜讛讗 讚诇讗 驻住讬拽 专讘讬 讬讜讞谞谉 讻专讘讬 诪讗讬专 讚讛讗 住讘专 诇讙诪专讬 讻讜讜转讬讛 讚砖专讬 诪讜拽爪讛 诪讞诪转 诪讬讗讜住 讜讗住专 诪讜拽爪讛 诪讞诪转 讗讬住讜专 谞拽讟 专讘讬 讬讛讜讚讛 诪砖讜诐 讚讘讻诇 诪拽讜诐 讛讜讝讻专 讙讘讬 诪讜拽爪讛 讜注讜讚 讚诇讗 诪爪讬谞讜 讚讗讬转 诇讬讛 诇专讘讬 诪讗讬专 诪讜拽爪讛 诪讞诪转 讗讬住讜专 讙专讬讚讗 讗诇讗 讘谞专 讬砖谉 讚讗讬讻讗 转专转讬 诪讞诪转 诪讬讗讜住 讜诪讞诪转 讗讬住讜专 讗讱 诇驻讬 讝讛 拽砖讛 诇专砖讘''讗 讚诪砖诪注 讚谞拽讟 讘诪谞讜专讛 讗讬谉 诇谞讜 讻专讘讬 砖诪注讜谉 讗讘诇 专讘讬 砖诪注讜谉 诪讬讛讗 砖专讬 讘诪谞讜专讛 讜诇诪讗讬 讚诪驻专砖 讟注诪讗 讚诪谞讜专讛 诪砖讜诐 讚讗讚诐 拽讜讘注 诇讜 诪拽讜诐 讛讬讻讬 砖专讬 专讘讬 砖诪注讜谉 讛讗 讗诪专讬' 讘专讬砖 讻诇 讛讻诇讬诐 (诇拽诪谉 讚祝 拽讻讙.) 讛讻诇 诪讜讚讬诐 讘住讬讻讬 讜讝讬专讬 讜诪讝讜专讬 讻讬讜谉 讚拽驻讬讚 注诇讬讬讛讜 诪讬讞讚 诇讛讜 诪拽讜诐 讜谞专讗讛 诇驻专砖 讚专讘讬 讬讜讞谞谉 驻住拽 讻专讘讬 讬讛讜讚讛 讘诪讜拽爪讛 诪讞诪转 诪讬讗讜住 讜讻''砖 讘诪讜拽爪讛 诪讞诪转 讗讬住讜专 讻讚诪讜讻讞 讘驻专拽 讘转专讗 (讚祝 拽谞讝.) 讚拽讗诪专 讘讻讜诇讬 砖讘转 讛诇讻讛 讻专讘讬 砖诪注讜谉 讘专 诪诪讜拽爪讛 诪讞诪转 诪讬讗讜住 讜讞讚 讗诪专 讘诪讜拽爪讛 诪讞诪转 诪讬讗讜住 谞诪讬 讛诇讻讛 讻专讘讬 砖诪注讜谉 讘专 诪诪讜拽爪讛 诪讞诪转 讗讬住讜专 讚讛讬讬谞讜 砖讛讚诇讬拽讜 讘讛 讘讗讜转讛 砖讘转 讜讛讗 讚拽讗诪专 讗谞讜 讗讬谉 诇谞讜 讗诇讗 讘谞专 讻专讘讬 砖诪注讜谉 诇讗讜 诪砖讜诐 讚住讘专 讻讜讜转讬讛 讘谞专 讗诇讗 讻诇讜诪专 讗讬谉 诇谞讜 砖讬转讬专 讗驻讬' 专讘讬 砖诪注讜谉 讚诪讬拽诇 讗诇讗 讘谞专 讗讘诇 讘诪谞讜专讛 讗住专 讜讛砖转讗 拽讬讬诪讬 转专讜讬讬讛讜 讗讞讚 讘专讬讬转讗 讜诇讗 诪爪讬 谞诪讬 诇诪讬谞拽讟 专讘讬 诪讗讬专: 讜讛讗 讻讬诇转 讞转谞讬诐 讚讗讚诐 拽讜讘注 诇讛 诪拽讜诐. 驻讬' 专砖讘''讗 讚讗讚诐 拽讜讘注 诇讛 诪拽讜诐 讻诪讜 诇诪谞讜专讛 讜讗驻''讛 砖专讬 砖诪讜讗诇 讗诇讗 讜讚讗讬 诇讗 讞砖讬讘 拽讘讬注讜转 砖诇讛 讜砖诇 诪谞讜专讛 拽讘讬注讜转 讗诇讗 讛讬讻讗 讚拽讘注 诪拽讜诐 诇讙诪专讬 讻讚讗诪专 讘驻' 讻诇 讛讻诇讬诐 (诇拽诪谉 拽讻讙. 讜砖诐): 讚讞讜诇讬讜转 讘讬谉 讙讚讜诇讛 讘讬谉 拽讟谞讛 讗住讜专讛. 拽砖讛 诇专''讬 讚讘驻''讘 讚讘讬爪讛 (讚祝 讻讗:) 转谞谉 讙' 讚讘专讬诐 专''讙 诪讞诪讬专 讻讘''砖 讜讞砖讬讘 讗讬谉 讝讜拽驻讬谉 讗转 讛诪谞讜专讛 讜诪砖诪注 讚讘''讛 砖专讬 讜诪驻专砖 讛转诐 讘讙诪专讗 讛讻讗 讘诪谞讜专讛 砖诇 讞讜诇讬讜转 注住拽讬谞谉 诪砖讜诐 讚诪讬讞讝讬 讻讘讜谞讛 讚讘''砖 住讘专讬 讬砖 讘谞讬谉 讘讻诇讬诐 讜讬砖 住转讬专讛 讘讻诇讬诐 讜讘''讛 住讘专讬 讗讬谉 讘谞讬谉 讻讜' 讗诇诪讗 砖专讬 讘''讛 诪谞讜专讛 砖诇 讞讜诇讬讜转 诇讛讞讝讬专 讜诪讗谉 讚砖专讬 讘住讜祝 驻讬专拽讗 诇讛讞讝讬专 诪讟讛 砖诇 讞讜诇讬讜转 讘专驻讜讬 讗讬讻讗 诇讗讜拽诪讗 讛''谞 讘专驻讜讬 讗讘诇 诇诪讗谉 讚讗住专 拽砖讛 讜转讬专抓 专''讬 讚讛转诐 诪讬讬专讬 讻讙讜谉 砖讛讞讜诇讬讜转 诪讞讜讘专讬谉 讬讞讚 讜讗讬谞诐 诪转驻专拽讬谉 讜驻注诪讬诐 诪讟讬谉 讗讜转谉 讜驻注诪讬诐 讝讜拽驻讬谉 讗讜转谉: 讛讜专讛 讘诪谞讜专讛 诇讛讬转专讗 讜讻专''砖 讘谞专 谞诪讬 诇讛讬转专讗 讗讜 讚讬诇诪讗 讘诪谞讜专讛 讛讜专讛 诇讗讬住讜专讗 讜讻专''砖 讘谞专 诇讛讬转专讗. 讜讗''转 讗诪讗讬 诇讗 拽讗诪专 谞诪讬 讗讜 讚讬诇诪讗 讛讜专讛 讘诪谞讜专讛 诇讛讬转专讗 讻专讘讬 砖诪注讜谉 讘谞专 讜讻专讘讬 砖诪注讜谉 讘谞专 诇讗 住讘讬专讗 诇讬讛 讚讻讛''讙 讗讬转讗 讘讗诇讜 讟专讬驻讜转 (住讜诇讬谉 讚祝 谞讜: 讜砖诐) 讛讜专讜 讘讟专驻讞转 讻专讘讬 讘讝驻拽 讗讬讘注讬讗 诇讛讜 讛讜专讜 讘讟专驻讞转 诇讗讬住讜专讗 讜讻专讘讬 讘讝驻拽 诇讛讬转专讗 讗讜 讚讬诇诪讗 讛讜专讜 讘讟专驻讞转 诇讛讬转专讗 讻专讘讬 讘讝驻拽 讜讻专讘讬 讘讝驻拽 诇讗 住讘讬专讗 诇讛讜 讜讬''诇 讚讛讻讗 诇讗 砖讬讬讱 诇诪讬转诇讬 诪谞讜专讛 讘谞专 讻讚转诇讬 讟专驻讞转 讘讝驻拽 讚讛讻讗 讗讬谉 讟注诐 讗讞讚 诇砖谞讬讛诐 讚谞专 诪砖讜诐 诪讜拽爪讛 讜诪谞讜专讛 诪砖讜诐 讘谞讬谉 讜注讜讚 讚诇讗 讘注讬 诇诪讬诪专 讚专' 诇讗 住讘专 讘谞专 讻专''砖 诪砖讜诐 讚专讬讘''诇 驻住讬拽 诇注讬诇 讻专''砖 讜讗诐 转讗诪专 讜讘讛讛讬讗 讚讗诇讜 讟专讬驻讜转 讗诪讗讬 诇讗 拽讗诪专 谞诪讬 转专讜讬讬讛讜 诇讛讬转专讗 讻讚讗诪专 讛讻讗 讗讜 讚讬诇诪讗 讛讜专讜 讘讟专驻讞转 诇讛讬转专讗 讜讻专' 讘讝驻拽 谞诪讬 诇讛讬转专讗 讜诪讬讛讜 讘诇讗讜 讛讻讬 诪讙讬讛讬谉 砖诐 讛住驻专讬诐 讜诇''讙 讛讜专讜 讘讟专驻讞转 诇讗讬住讜专讗 讚讛讗 讻''注 砖专讜 诇讛 讚转谞讬讗 讛转诐 讛讬讗 讛讗诐 讛讬讗 讟专驻讞转 讛讬讗 砖诇讞讜驻讬转 讜讘谞讬讟诇 讛讗诐 讛讜讛 注讜讘讚讗 讜讛讗讻讬诇讛 专讘讬 讟专驻讜谉 诇讻诇讘讬诐 讜讗诪专 讛诇讻讛 讞诪讜专讱 讟专驻讜谉 讜讗诪专 诇讬讛 专讘讬 注拽讬讘讗 讟讜注讛 讘讚讘专 诪砖谞讛 讗转讛 讜讙专住 讛转诐 讛讜专讜 讘讟专驻讞转 诇讛讬转专讗 讜讻专讘讬 讘讝驻拽 诇讛讬转专讗 讻讜' 讜专砖''讬 驻讬' 讛讜专讛 讘诪谞讜专讛 诇讛讬转专讗 讻专''砖 讘谞专 讜讞讚讗 讛讜专讗讛 讛讜讬 讜讗讬谉 谞专讗讛 讚讗讬谉 诇转诇讜转 诪谞讜专讛 讘谞专 讜注讜讚 讚讗讻转讬 讛讜讬 诇讬讛 诇诪讬讘注讬讗 讗讜 讚讬诇诪讗 转专讜讬讬讛讜 诇讛讬转专讗: 讚谞驻讟讗 讗住讜专 诇讟诇讟诇讛. 驻讬' 讘拽讜谞讟' 讗驻讬诇讜 诇专''砖 讜讻谉 诪砖诪注 讚讛讗 砖专讙讗 讚诪砖讞讗 讚砖专讬 诇讟诇讟诇讛 讛讬讬谞讜 诇专' 砖诪注讜谉 讜注讜讚 诪讚驻专讬讱 专讘讗 讘住诪讜讱 诇专讘讛 讜专讘 讬讜住祝 诪''砖 诪爪专讜专讜转 砖讘讞爪专 讜讗讬 砖专讬 专' 砖诪注讜谉 讚谞驻讟讗 转讬拽砖' 诇讬讛 诇讻''注 讗诇讬讘讗 讚专讘讬 砖诪注讜谉 诇讻讱 驻讬' 讘拽讜谞讟' 讚讛讻讗 讗诇讬讘讗 讚专' 砖诪注讜谉 拽讗讬 讜讗注''讙 讚专讘 讗讬转 诇讬讛 诪讜拽爪讛 讙讘讬 诪讟讛 砖讬讞讚讛 诇诪注讜转. 讜专讘讛 谞诪讬 讗讬转 诇讬讛 讻讚讗诪专 讗讘讬讬 讻诇 诪讬诇讬 讚诪专 注讘讬讚 讻专讘 讜专讘 讬讜住祝 谞诪讬 诪砖诪注 讚讗讬转 诇讬讛 诪讜拽爪讛 讘驻' 谞讜讟诇 (诇拽诪谉 拽诪讘:) 讚拽讗诪专 讻诪讛 讞专讬驻讗 砖诪注转转讗 讚讚专讚拽讬 讗讬诪讜专 讚讗诪讜专 讘砖讻讞 诇讻转讞讬诇讛 诪讬 讗诪讜专 讛讻讗 讗诇讬讘讗 讚专''砖. 拽讗诪专 讜诇讬讛 诇讗 住''诇 讜诪讬讛讜 谞专讗讛 诇驻专砖 讚讛讻讗 诪讬讬专讬 谞诪讬 讗诇讬讘讗 讚专讘讬 讬讛讜讚讛 讜诇讗 诪讬讬专讬 讘讛讚诇讬拽讜 讘讜 讘讗讜转讛 砖讘转 讜讛''拽 砖专讙讗 讚诪砖讞讗 砖诇 诪转讻转 砖专讬 诇讟诇讟讜诇讛 讜讗驻讬诇讜 诇专讘讬 讬讛讜讚讛 讻讚转谞讬讗 诇注讬诇 (讚' 诪讚) 讻诇 讛谞专讜转 砖诇 诪转讻转 诪讟诇讟诇讬谉 讚谞驻讟讗 讗住讜专 讗驻讬' 诇专讘讬 砖诪注讜谉 讚诪讗讬住 讟驻讬 诪谞专 讬砖谉 讜专讘讛 讜专讘 讬讜住祝 砖专讜 讗驻讬' 诇专讘讬 讬讛讜讚讛 讚诇讗 [注讬' 转讜住' 诪谞讞讜转 诪讗: 讚''讛 讻诇 诪讬诇讬]:





专讘讬谞讜 讞谞谞讗诇

讗讘诇 诪谞讜专讛 讘讬谉 谞讬讟诇转 讘讬讚讜 讗讞转 讘讬谉 谞讬讟诇转 讘讘' 讬讚讬诐 讗住讜专 诇讟诇讟诇讛 讜讟注诪讗 诪讗讬 讜讗讜拽诪讛 专讞讘讛 讘诪谞讜专讛 讚讗讬转 讘讛 讞讬讚拽讬 讞讬讚拽讬 砖讛谉 讻注讬谉 讞讜诇讬讜' 砖谞专讗讛 讛诪注诪讬讚讛 讗讜 讛诪讟诇讟诇讛 讻讘讜谞讛. 讛讬诇讻讱 讚讞讜诇讬讜转 讘讬谉 讙讚讜诇讛 讘讬谉 拽讟谞讛 讗住讜专讛. 诇讬转 讘讛 讞讜诇讬讜转 讜讗讬转 讘讛 讞讬讚拽讬 讞讬讚拽讬 讙讚讜诇讛 讗住讜专讛 讚诪讬讞诇驻讗 讘讙讚讜诇' 砖诇 讞讜诇讬讜转. 讻讬 驻诇讬讙讬 讘诪谞讜专讛 拽讟谞讛 讚讗讬转 讘讛 讞讬讚拽讬 讞讬讚拽讬. 专' 讬讜讞谞谉 住讘专 讙讝专讬谞谉 拽讟谞讛 讚讗讬转 讘讛 讞讬讚拽讬 讗讟讜 讙讚讜诇讛 讚讗讬转 讘讛 讞讬讚拽讬. 讜专讬砖 诇拽讬砖 住讘专 诇讗 讙讝专讬谞谉. 讗讬谞讬 讚讙讝专 专' 讬讜讞谞谉 讜讛讗 讗讬讛讜 讚讗诪专 讛诇讻讛 讻住转诐 诪砖谞讛. 讜转谞谉 住转诪讗 讘讻诇讬诐 驻' 讬"讞 讘诪讜讻谞讬 砖诇 砖讬讚讛 讜讗讬谉 讙讜专专讬谉 讗讜转讛 讘砖讘转 讘讝诪谉 砖讬砖 注诇讬讛 诪注讜转. 讜讚讬讬拽讬谞谉 诪讬谞讛. 



讛讗 讗讬谉 注诇讬讛 诪注讜转 砖专讬讗. 讜讗注"讙 讚讛讜讜 注诇讬讛 讻诇 讘讬谉 讛砖诪砖讜转 讜诇讗 讙讝专讬谞谉 讻砖讗讬谉 注诇讬讛 诪注讜转 讗讟讜 讻砖讬砖 注诇讬讛 诪注讜转. 讜讗"专 讝讬专讗 转讛讗 诪砖谞转谞讜 讘砖诇讗 讛讬讜 注诇讬讛 诪注讜转 讻诇 讘讬谉 讛砖诪砖讜转 (讙讝专讬') 砖诇讗 诇砖讘讜专 讚讘专讬 专' 讬讜讞谞谉. 讻诇讜诪专 诇讗 转拽砖讬 诇讱 讚专' 讬讜讞谞谉 讗讚专' 讬讜讞谞谉. 讜讛讗 讚讛讜专讛 专' (讝讬专讗 住驻专讗) [讘讚讬讜住驻专讗] 注诇转讛 讘转讬拽讜. 讜注讘讚讬谞谉 讘讛 诇讞讜诪专讗 讜诪讜拽诪讬谞谉 诇讛 讛讜专讛 专' 讘诪谞讜专讛 诇讗讬住讜专讗 讜讻专' 砖诪注讜谉 讘谞专 诇讛讬转专讗:
专' 讗讘讛讜 诪讟诇讟诇 砖专讙讗 讻专"砖. 讜讘讗转专讬讛 讚专' 讬讜讞谞谉 诇讗 讛讜讛 诪讟诇讟诇 诇讬讛 诪砖讜诐 讻讘讜讚讜 讚专' 讬讜讞谞谉 (专讘) [讗诪专 专讘 讬讛讜讚讛] 砖专讙讗 讚诪砖讞讗 砖专讬 诇讟诇讟诇讛. 



讗讘诇 砖专讙讗 讚谞驻讟讗 (讛讜讛) 讗住讬专 讜专讘讛 讜专讘 讬讜住祝 砖专讜 讗驻讬诇讜 砖专讙讗 讚谞驻讟讗. 讜讗住讬拽谞' 诪砖讜诐 讚讞讝讜 诇讻住讬讬 讘讛讜 诪谞讬 讚谞驻讟讗. 讜讗诐 转讗诪专 讗讬 讛讻讬 讻诇 爪专讜专讜转 砖讘讞爪专 讬讟诇讟诇讜 讛讜讗讬诇 讜讞讝讜 诇讻住讜讬讬 讘讛讜 诪谞讗 讚谞驻讟讗.





专诪讘"谉

讛讗 讚讗诪专 专讘讗 砖专讙讗 讚诪砖讞讗 砖专讬 诇讟诇讟讜诇讬, 讚谞驻讟讗 讗住讜专. 讛"驻 诇驻讬 砖讛谞专 砖诇 谞驻讟 诪住专讬讞 讛讜讗 讜讗讬谉 诪砖转诪砖讬谉 讘讜 讗诇讗 诇讛讚诇讬拽讛 谞诪爪讗 砖讛讬讗 讘砖讘转 讻砖讘专讬 讻诇讬 砖讗讬谉 注讜砖讬谉 诪注讬谉 诪诇讗讻讛 讜驻专讬拽 讗注"驻 砖讗讬谞讜 注讜砖讛 诪注砖讛 讻诇讬 讞讝讬 诇诪讬讚讬 诇讻住讜讬讬 诪谞讗. 讜讗拽砖讬 诇讬讛 讛讜"诇 讻爪专讜专讜转 砖讘讞爪专 砖讗讬谉 注讜砖讬谉 诪注讬谉 诪诇讗讻讛 讻诇诇 讜驻专讬拽 讻讬讜谉 讚讻诇讬 讙诪讜专 讛讜讗 讜转讜专转 讻诇讬 注诇讬讜 诇讛砖转诪砖 讘讜 诇讗讞专 讛砖讘转 诪讟诇讟诇 讛讜讗 讻讻诇讬 讛专讗讜讬 讚讘砖讘转 讙讜驻讬' 讞讝讬 诇诪讬讚讬 讛讜讗:





专砖讘"讗

讛诇讻讱 讚讞讜诇讬讜转 讘讬谉 讙讚讜诇讛 讘讬谉 拽讟谞讛 讗住讜专讛. 讗讬讻讗 诇诪讬讚拽 讚讘驻专拽 砖谞讬 讚讘讬爪讛 (讻讗, 讘) 转谞谉 砖诇砖讛 讚讘专讬诐  专讘谉 讙诪诇讬讗诇 诪讞诪讬专 讻讚讘专讬 讘讬转 砖诪讗讬 讜拽讗 讞砖讬讘 讞讚讗 诪讬谞讬讬讛讜 讗讬谉 讝讜拽驻讬谉 讗转 讛诪谞讜专讛 讘讬讜诐 讟讜讘, 讜讗讜拽讬诪谞讗 讘讙诪专讗 (砖诐 讻讘, 讗) 讘诪谞讜专讛 砖诇 讞讜诇讬讜转 诪砖讜诐 讚诪讬讞讝讬 讻讘讜谞讛 讘讬转 砖诪讗讬 住讘专讬 讬砖 讘谞讬谉 讘讻诇讬诐 讜讬砖 住转讬专讛 讘讻诇讬诐 讜讘讬转 讛诇诇 住讘专讬 讗讬谉 讘谞讬谉 讘讻诇讬诐 讜讗讬谉 住转讬专讛 讘讻诇讬诐, 讗诇诪讗 砖专讬 讗驻讬诇讜 诇讝拽讜祝 诪谞讜专讛 砖诇 讞讜诇讬讜转 讜讻诇 砖讻谉 讚砖专讬 诇讟诇讟诇. 讜讬砖 诇讜诪专 讚讛讛讬讗 讘诪谞讜专讛 专驻讜讬讛, 讜讻讚讘专讬 专讘谉 砖诪注讜谉 讘谉 讙诪诇讬讗诇 讚讗诪专 讘住讜祝 驻讬专拽讬谉 (诇拽诪谉 砖讘转 诪讝, 讘) 讗诐 讛讬讛 专驻讜讬 诪讜转专 讙讘讬 诪讟讛 砖诇 讞讜诇讬讜转. 讜讘转讜住' 讛拽砖讜 诇转讬专讜抓 讝讛 讚讗诐 讻谉 转拽砖讬 诇诪讗谉 讚讗住专 诇拽诪谉 讘专驻讜讬. 讜诇讚讬讚讬 谞诪讬 拽砖讬讗 诇讬 讚讗讬 讛讛讬讗 讘专驻讜讬讛 转拽砖讬 诇谉, 讚讛讗 讘讛讚讬讗 专讘谉 讙诪诇讬讗诇 诪讞诪讬专 讻讚讘专讬 讘讬转 砖诪讗讬, 讜讗讬诇讜 讘诪讟讛 专驻讜讬讛 诪转讬专 专讘谉 砖诪注讜谉 讘谉 讙诪诇讬讗诇 讗驻讬诇讜 诇讻转讞诇讛, 讜诪讬 谞讬诪讗 讚诪讬拽诇 专讘谉 砖诪注讜谉 讘谉 讙诪诇讬讗诇 讘诪讛 砖讛讬讜 讘讬转 讗讘讬讜 诪讞诪讬专讬谉. 讗诇讗 砖讘讝讜 讬砖 诇讬 诇讜诪专 讚讛讻讗 诇讗讞专讬诐 讜讛转诐 诇注爪诪谉, 讜讻诪讜 砖讗诪专讜 诇讜 砖诐 (讘讬爪讛 讻讗, 讘) 讜诪讛 谞注砖讛 诇讘讬转 讗讘讬讱 砖讛谉 诪讞诪讬专讬谉 注诇 注爪诪谉 讜诪拽讬诇讬谉 讗爪诇 讗讞专讬诐. 讜转讬专爪讜 讛诐 讝"诇 讚诪谞讜专讛 讚讛转诐 诪讬讬专讬 讘诪谞讜专讛 砖诇 讞讜诇讬讜转 诪讞讜讘专讬谉 讬讞讚 讜讗讬谞谉 诪驻讜专拽讬谉 讜驻注诪讬诐 诪讟讬谉 讗讜转谉 讜驻注诪讬诐 讝讜拽驻讬谉 讗讜转诐, 讜讛讗 讚讛讻讗 讘砖诇 讞讜诇讬讜转 诪驻讜专拽讬谉.



讗讘诇 讛专讘 讗诇驻住讬 讝"诇 诇讗 讛讘讬讗 讘讛诇讻讜转讬讜 讻诇诇 讛讗 讚专讘讬 讬讜讞谞谉 讚讛讻讗, 诇讜诪专 砖讗讬谉 讛诇讻讛 讻谉, 诪砖讜诐 讚诪砖诪注 诇讬讛 讚专讘讬 讬讜讞谞谉 讗转讬讗 讻诪讗谉 讚讗诪专 讬砖 讘谞讬谉 讘讻诇讬诐, 讜讛诇讻讱 讘诪讞讝讬专 讻诇 爪专讻讜 讜讗驻讬诇讜 砖诇讗 转拽注 讞讬讬讘 讞讟讗转 讜诪砖讜诐 讛讻讬 拽讗 讗住专 讛讻讗 诇讟诇讟诇讛 诪砖讜诐 讚诪讬讞讝讬 讻讘讜谞讛, 讜拽住讘专 专讘讬 讬讜讞谞谉 讚讛讛讬讗 讚砖专讜 讘讬转 讛诇诇 讛转诐 讘专驻讜讬讛 讜讘砖讗讬谞讜 诪讞讝讬专 讻诇 爪专讻讜, 讜诪砖讜诐 砖诪讞转 讬讜诐 讟讜讘 讛转讬专讜 讗驻讬诇讜 诇讝讜拽驻讛 讜讛讜讗 砖诇讗 讛讞讝讬专 讻诇 爪专讻讜 讗讘诇 讘砖讘转 讗住讜专 诇讟诇讟诇, 讗讘诇 讗谞谉 讚拽讬讬诪讗 诇谉 讚讗讬谉 讘谞讬谉 讘讻诇讬诐 讗诇讗 讗诐 讻谉 转讜拽注 讜讻讚讗诪专讬谞谉 讘专讬砖 驻专拽 讻诇 讛讻诇讬诐 (诇拽诪谉 砖讘转 拽讻讘, 讘) 讙讘讬 讚诇转 砖诇 砖讬讚讛 转讬讘讛 讜诪讙讚诇 砖专讬谞谉 诇讟诇讟诇 讗驻讬诇讜 讘砖讘转, 讜讗讬 专驻讜讬讛 砖专讬讗 讗驻讬诇讜 诇讛讞讝讬专 讜讻讚讗诪专讬谞谉 诇拽诪谉 (砖讘转 诪讝, 讘)  讙讘讬 诪讟讛 讙诇诇谞讬转讗. 讜诪讻诇 诪拽讜诐 讗讬谞讜 诪讞讜讜专, 讚讛讗 诪砖诪注 讚诪住拽谞讗 讚讙诪专讗 讻讬 讛讗 讚专讘讬 讬讜讞谞谉, 诪讚拽讗 诪转诪讛讬谞谉 讗讬 讛讻讬 诪讗讬 讟注诪讗 讚专讬砖 诇拽讬砖, 讜注讜讚 诪讚诪住拽讬谞谉             讜讻讬讬诇讬谞谉 讛诇讻讱 讚讞讜诇讬讜转 讘讬谉 讙讚讜诇讛 讘讬谉 拽讟谞讛 讗住讜专讛, 讙讚讜诇讛 谞诪讬 讜讗讬转 讘讛 讞讬讚拽讬 讗住讜专讛 讙讝讬专讛 讗讟讜 讙讚讜诇讛 砖诇 讞讜诇讬讜转. 讜讘驻专拽 拽诪讗 讚讘讬爪讛 (讬, 讗 讚"讛 讛讻讬) 讻转讘转讬 讬讜转专 讘住讬讬注转讗 讚砖诪讬讗 讘砖诪注转讗 讚诪讜讞诇驻转 讛砖讬讟讛.



 讛讗 讚讗拽砖讬谞谉 讛讻讗: 诪讬 讗诪专 专讘讬 讬讜讞谞谉 讛讻讬 讜讛讗诪专 专讘讬 讬讜讞谞谉 讛诇讻讛 讻住转诐 诪砖谞讛 讜转谞谉 (讻诇讬诐 驻讬"讞 诪"讘) 诪讜讻谞讬 砖诇讛 讜讻讜'. 讜讗讬爪讟专讬讱 专讘讬 讝讬专讗 诇转专抓 转讛讗 诪砖谞转讬谞讜 讘砖诇讗 讛讬讜 注诇讬讛 诪注讜转 讻诇 讘讬谉 讛砖诪砖讜转 砖诇讗 诇砖讘讜专 讚讘专讬讜 砖诇 专讘讬 讬讜讞谞谉. 转诪讬讛讗 诇讬 讚讛讗 讗讚专讘讛 讗拽砖讬谞谉 讘砖诇讛讬 诪讬 砖讛讞砖讬讱 (诇拽诪谉 砖讘转 拽谞讜, 讘. 拽谞讝, 讗) 讜诪讬 讗诪专 专讘讬 讬讜讞谞谉 讛诇讻讛 讻专讘讬 砖诪注讜谉 讜讛讗诪专 专讘讬 讬讜讞谞谉 讛诇讻讛 讻住转诐 诪砖谞讛 讜转谞谉 (讘讬爪讛 诇讗, 讗) 讗讬谉 诪讘拽注讬谉 注爪讬诐 诪谉 讛拽讜专讛 讜诇讗 诪谉 讛拽讜专讛 砖谞砖讘专讛 讘讬讜诐 讟讜讘, 讜讗拽砖讬谞谉 注诇讬讛 谞诪讬 诪谉 住转诪讜转 讗讞专讜转 讚转谞谉 (砖诐 讻讟, 讘. 诇, 讗) 诪转讞讬诇讬谉 讘注专讬诪转 讛转讘谉 讗讘诇 诇讗 讘注爪讬诐 砖讘诪讜拽爪讛, 讜转谞谉 (砖诐 诪, 讗) 讗讬谉 诪砖拽讬谉 讜讗讬谉 砖讜讞讟讬谉 讗转 讛诪讚讘专讬讜转 讗讘诇 诪砖拽讬谉 讜砖讜讞讟讬谉 讗转 讛讘讬讬转讜转, 讜讗爪讟专讬讱 诇砖谞讜讬讬 专讘讬 讬讜讞谞谉 住转诪讗 讗讞专讬谞讗 讗砖讻讞 讚转谞谉 (诇拽诪谉 砖讘转 拽诪讙, 讗) 诪讙讘讬讛讬谉 诪注诇 讛砖诇讞谉 注爪诪讜转 讜拽诇讬驻讬谉 讜讻讜'. 讜讻讬讜谉 砖讻谉 诪讗讬 拽讗 诪拽砖讛 讛讻讗 诪诪讜讻谞讬 砖诇讛 讚讛讗 讗讬讻讗 住转诪讬 讗讞专讬谞讬 讟讜讘讗 讻专讘讬 讬讛讜讚讛, 讜诪讗讬 拽讗 诪转专抓 诇讛 谞诪讬 砖诇讗 诇砖讘讜专 讚讘专讬讜 砖诇 专讘讬 讬讜讞谞谉 讚讛讗 讗讬讻讗 讗讞专讬谞讗 讚转拽砖讬 诇讬讛. 讜注讜讚 拽砖讬讗 诇讬 讗诪讗讬 诇讗 诪讬讬转讬 讛转诐 讛讗 讚诪讜讻谞讬.
讜讬砖 诇讜诪专 讚讛讻讗 讘诪讜拽爪讛 诪讞诪转 讗讬住讜专 讘诇讘讚 讛讜讗 讚拽讗诪专 专讘讬 讬讜讞谞谉 讛讻讗 讚讛诇讻讛 讻专讘讬 讬讛讜讚讛, 讗讘诇 讘砖讗专 诪讜拽爪讛 讻专讘讬 砖诪注讜谉 住讘讬专讗 诇讬讛 讜讻讚讗诪专讬谞谉 讛转诐, 讜讛诇讻讱 诇讗 诪爪讬 诇讗讜转讘讬讛 诪讛谞讱 住转诪讬 讚诪讬讬转讬谞谉 讛转诐 讚诪讜拽爪讛 诪讞诪转 讗讬住讜专 讞诪讬专 讟驻讬. 讜讛转诐 谞诪讬 诇讗 讗讜转讘讬谞谉 注诇讬讛 讛讗 讚诪讜讻讞 诪讛讗讬 讟注诪讗 讙讜驻讗. 讜讛讻讗 谞诪讬 诇讗 谞讬讞讗 诇讬讛 诇砖谞讜讬讬 专讘讬 讬讜讞谞谉 住转诪讗 讗讞专讬谞讗 讗砖讻讞, 讚转谞谉 讗讬谉 诪砖拽讬谉 讜砖讜讞讟讬谉 讗转 讛诪讚讘专讬讜转 讜讻诇 砖讻谉 讛讻讗 讚诪讜拽爪讛 诪讞诪转 讗讬住讜专, 砖诇讗 诇砖讘讜专 谞诪讬 讚讘专讬 专讘讬 讬讜讞谞谉 讚驻住拽 讘砖讗专 诪讜拽爪讛 讻专讘讬 砖诪注讜谉.
讜讻谉 讛诇讻讛 讚讘砖讗专 诪讜拽爪讛 讛诇讻讛 讻专讘讬 砖诪注讜谉, 讜讘诪讜拽爪讛 诪讞诪转 讗讬住讜专 讘诇讞讜讚 讛诇讻讛 讻专讘讬 讬讛讜讚讛, 讜讻讚讗讬转讗 讛转诐 讘砖诇讛讬 驻专拽 诪讬 砖讛讞砖讬讱.



砖专讙讗 讚诪砖讞讗 砖专讬 诇讟诇讟讜诇讛 讚谞驻讟讗 讗住讜专. 驻讬专砖 专砖"讬 讝"诇: 讚谞驻讟讗 讗住讜专 讗驻讬诇讜 诇专讘讬 砖诪注讜谉. 讜讻谉 谞专讗讛 讜讚讗讬  讚住转诐 砖专讙讗 讚讞专住 诪砖诪注, 讜讻讚转谞讬讗 (诇注讬诇 砖讘转 诪讚, 讗) 诪讟诇讟诇讬谉 谞专 讞讚砖 讗讘诇 诇讗 讬砖谉 [讚讘专讬 专讘讬 讬讛讜讚讛] 讜转谞讬讗 (砖诐 注讬"砖) 专讘讬 讬讛讜讚讛 讗讜诪专 讻诇 讛谞专讜转 砖诇 (讞专住) [诪转讻转] 诪讟诇讟诇讬谉 讞讜抓 诪谉 讛谞专 砖讛讚诇讬拽讜 注诇讬讜 讘讗讜转讛 砖讘转, 讗诇诪讗 住转诐 谞专 讛讬讬谞讜 砖诇 讞专住 注讚 砖讬驻专讜讟 砖诇 诪转讻转, 讜讛诇讻讱 讗讬 讻专讘讬 讬讛讜讚讛 讗驻讬诇讜 讚诪砖讞讗 谞诪讬 讗住讬专.
讜讗讬 拽砖讬讗 诇讱 谞诪讬 讚讛讗 专讘讛 讻专讘讬 讬讛讜讚讛 住讘讬专讗 诇讬讛, 讚讛讗 讗诪专 讗讘讬讬 (诇注讬诇 砖讘转 讻讘, 讗) 讻诇 诪讬诇讬 讚诪专 注讘讬讚 讻专讘 讜专讘 讻专讘讬 讬讛讜讚讛 住讘讬专讗 诇讬讛 (诇注讬诇 砖讘转 诪讚, 讘). 讬砖 诇讜诪专 讛转诐 诇讗驻讜拽讬 诪讚砖诪讜讗诇, 讗讘诇 讛讻讗 转诇讬讗 讘讗砖诇讬 专讘专讘讬 讚专讘讬 讬讛讜砖注 讘谉 诇讜讬 驻住拽 讻专讘讬 砖诪注讜谉 (诇注讬诇 砖讘转 诪讛, 讘).





讛诪讗讬专讬

讝讛 砖讛转专谞讜 讟诇讟讜诇 砖诇 诪谞讜专讛 驻讬专讜砖讜 讘诪谞讜专讛 砖讗讬谉 讘讛 讞讜诇讬讜转 讗讘诇 砖诇 讞讜诇讬讜转 讗住讜专 砖诪讗 注"讬 讟诇讟讜诇讛 转转驻专拽 讜讬讞讝讬专 讞讜诇讬讜转讬讛 诇诪拽讜诪谉 讜谞诪爪讗 注讜砖讛 讻诇讬 诇讻转讞诇讛 诇讗 讛讬讜 砖诐 讞讜诇讬讜转 讛诪转驻专拽讬诐 讗诇讗 讻注讬谉 讞讜诇讬讜转 砖讛诐 诪讞讜讘专讬诐 讘诪住诪专讬诐 讗诇讗 砖诪转谞讚谞讚讬诐 讻注讬谉 讞讜诇讬讜转 讜讛诐 讛拽专讜讬诐 讞讬讚拽讬 讗祝 讝讛 讗住讜专 诇讟诇讟诇讛 讙讝讬专讛 讞讬讚拽讬 讗讟讜 讞讜诇讬讜转 诪诪讛 砖讻转讘谞讜 诇诪讚转 砖讗诐 谞转驻专拽讛 讗住讜专 诇讛讞讝讬专 讞讜诇讬讜转 诇诪拽讜诪谉 转讚注 砖诇讗 谞讗诪专 讗诇讗 讘讞讜诇讬讜转 砖讬砖 讘讛讞讝专转谉 爪专讱 诇讞讚砖 讚讘专 讗讜 诇讞讝拽 讜诇讛讚拽 讘讬讜转专 讜讛讜讗 讻注讬谉 讘谞讬谉 诇讻转讞讬诇讛 砖讗住讜专 讗祝 讘讻诇讬诐 诪讙讝讬专讛 砖诪讗 讬转拽注 讜讗祝 讘讗讜讻诇讬诐 讻讙讜谉 诪讙讘谉 (诇拽诪谉 爪"讛 讗') 讗讘诇 讘专驻讜讬讛 拽爪转 诪讜转专 讜讻讘专 讘讬讗专谞讜 讻谉 讘住讜祝 砖谞讬 砖诇 讬"讟:



诪讛 砖讛转专谞讜 讘谞专 讬砖谉 诇讟诇讟诇讜 讘砖讘转 讗讞专 砖诇讗 讛讚诇讬拽讜 讘讜 讘讗讜转讛 砖讘转 诇讗 住讜祝 讚讘专 讘砖诇 砖诪谉 讗诇讗 讗祝 讘砖诇 谞驻讟 砖讛讜讗 诪讗讜住 讘讬讜转专 砖讛专讬 诪"诪 专讗讜讬诐 讛诐 诇讻住讜转 讘讛诐 讗转 讛讻诇讬 讜讗注"驻 砖讛爪专讜专讜转 砖讘讞爪专 专讗讜讬讜转 诇讻住讜转 讘讛诐 讗转 讛讻诇讬 诪"诪 讛谞专讜转 讬砖 注诇讬讛诐 转讜专转 讻诇讬 诪讛 砖讗讬谉 讻谉 讘爪专讜专讜转 讜讛专讬 讗诪专讜 讛砖讬专讬诐 讜讛谞讝诪讬诐 讜讛讟讘注讜转 讗注"驻 砖讗住讜专 诇爪讗转 讘讛诐 讘专讛"专 讻诪讜 砖讬转讘讗专 讛专讬 讛诐 讻讻诇 讛讻诇讬诐 讜谞讬讟诇讬诐 讘讞爪专 讗祝 砖诇讗 讻讚专讱 诪诇讘讜砖 讛讗 讻诇 砖讛讚诇讬拽讜 讘讛 讘讗讜转讛 砖讘转 讗住讜专 (讗讞专) 诇讗讞专 砖讻讘讛 讜讗讬谉 爪"诇 讻砖讛讬讗 讚讜诇拽转 讻诪讜 砖讛转讘讗专:





转讜住驻讜转 专讬"讚

讛讬诇讻讱 讚讞诇讬讜转 讘讬谉 讙讚讜诇讛 讘讬谉 拽讟谞讛 讗住讜专讛 驻讬' 讛诪讜专讛 砖诪讗 转转驻专拽 讜讬讞讝讬专谞讛 讜谞诪爪讗 注讜砖讛 讻诇讬 讜拽砖讬讗 诇讬 讟讜讘讗 诪讚转谞谉 讘驻' 讬讜"讟 讘讛' 砖诇砖讛 讚讘专讬诐 专砖讘"讙 诪讞诪讬专 讻讚讘专讬 讘"砖 讗讬谉 讟讜诪谞讬谉 讗转 讛讞诪讬谉 诪讬讜"讟 诇砖讘转 讜讗讬谉 讝讜拽驻讬谉 讗转 讛诪谞讜专讛 讘讬讜"讟 讻讜' 讜讗诪专讬' 讘讙诪专讗 诪讗讬 拽注讘讬讚 讗诪专 专讘 讬爪讞拽 讘专 讘讬住谞讗 讛讻讗 讘诪谞讜专讛 砖诇 讞诇讬讜转 注住拽讬' 诪讜砖诐 讚诪讞讝专讬 讻讘讜谞讛 讜讘讛讗 驻诇讬讙讬 讘"砖 住讘专讬 讬砖 讘谞讬谉 讘讻诇讬诐 讜砖讬 住转讬专讛 讘讻诇讬诐 讜讘"讛 住讘专讬 讗讬谉 讘谞讬谉 讘讻诇讬诐 讜讗讬谉 住转讬专讛 讘讻诇讬诐 讗诇诪讗 诪谞讜专讛 砖诇 讞讜诇讬讜转 诪讜转专转 讜讛讻讗 讛讬讻讬 讗住专讬' 诇讛 讜谞专讗讛 诇讬 诇转专抓 讚讜讚讗讬 诪谞讜专讛 砖讛讬转讛 注砖讜讬' 讞讜诇讬讜转 讞讜诇讬讜转 诪讜转专 诇讝讜拽驻讛 讚讻讬讜谉 讚讗"爪 诪注砖讛 讗讜诪谉 讗讬谉 讘谞讬谉 讜住转讬专讛 讘讻诇讬诐 讜讛讻讬 讘讘拽谞讬 诪谞讜专转 注住拽讬' 砖讛讬讛 拽谞讬' 注砖讜讬讜转 讞讜诇讬讜转 讞讜诇讬讜转 讜砖讬 诪注砖讛 讗讜诪谉 讘讛讞讝专转谉 讻讚转谞讗讬 诇拽诪谉 讛诪讞讝讬专 拽谞讬 诪谞讜专讛 砖讘讘转 讞讬讬讘 讞讟讗转 讜讛转诐 拽讗诪专讬' 讘讬谉 讙讚讜诇讛 讘讬谉 拽讟谞讛 讗住讜专讛 砖诪讗 转转驻专拽 讜讬讘讗 诇讛讞讝讬专讛 讜讬转讞讬讬讘 讞讟讗转. 讙讚讜诇讛 谞诪讬 讜讗讬转 讘讛 讞讬讚拽讬 讘讞讬讘讜专 拽谞讬诐 砖谞专讗讛 讻讗诇讜 讛谉 讞讜诇讬讜转 讜讗讬谞谉 砖诇 讞讜诇讬讜转 讗诇讗 讻讜诇讛 讛讜讗 诪拽砖讛 讗讜 注"讬 讛转讻讛 讘讚驻讜住 讗住讜专讛 诪讚专讘谞谉 讙讝讬专讛 讗讟讜 讙讚讜诇讛 讚讞讜诇讬讜转 讻讬 驻诇讬讙讬 讘拽讟谞讛 讜讗讬转 讘讛 讞讬讚拽讬:





诪讛专砖"讗 - 讞讬讚讜砖讬 讛诇讻讜转

讘驻讬专砖"讬 讘讚"讛 讗讬讘注讬讗 讻讜' 讻讚专讱 砖讛讬讛 专"砖 诪转讬专 讘谞专 讬砖谉 讗讜 讻讜' 讜讻专"砖 讛讜专讛 讘谞专 诇讛转讬专 注讻"诇 讗诇讬讘讗 讚专讬讘"诇 讚拽讬讬诪讬谞谉 讛讻讗 讚驻住拽 诇注讬诇 讻专"砖 讛讜讬 诪爪讬 诇诪谞拽讟 讗祝 讻讚专讱 砖讛讬讛 诪转讬专 讘谞专 讛讚讜诇拽 讘砖讘转 诇讗讞专 砖讻讘讛 讗诇讗 诪讬诇转讗 讚驻住讬拽讗 谞拽讟 讗祝 诇专"讬 讚驻住拽 讻专"讬 讘诪讜拽爪讛 诪讞诪转 讗讬住讜专 讘诪讜拽爪讛 诪讞诪转 诪讬讗讜住 讚讛讬讬谞讜 谞专 讬砖谉 驻住拽 讻专"砖 讜拽"诇:


转讜住' 讘讚"讛 讛讜专讛 讘诪谞讜专讛 讻讜' 讜专砖"讬 驻讬' 讛讜专讛 讘诪谞讜专讛 讻讜' 讜讞讚讗 讛讜专讗讛 讛讜讬 讻讜' 讜讗讬谉 谞专讗讛 讚讗讬谉 诇转诇讜转 诪谞讜专讛 讻讜' 注讻"诇 爪"注 讚诇注讬诇 诇讗 讻转讘讜 住讘专讗 讝讜 专拽 诇转讬专讜抓 诇拽讜砖讬讬转诐 讜讛讻讗 讚讞讜 讘讝讛 驻讬专砖"讬 讻讗讬诇讜 讛讬讗 诪讜讻专讞转 讜讬"诇 讚讜讚讗讬 诇驻讜诐 诪讛 讚讛拽砖讜 诇注讬诇 讗诪讗讬 诇讗 诪讘注讬讗 诇讬讛 讛讻讗 讻讬 讛转诐 讚讘诪谞讜专讛 讻讬 谞专 诇讛讬转专讗 诇专"砖 讜讘谞专 诇讗 住"诇 讜讗讜住专 讗讬谉 住讘专讗 讝讜 诪讜讻专讞转 讚讗驻砖专 讻讬讜谉 讚注"讻 谞拽讟 讘诪诇转讬讛 讗讬住讜专讗 讘谞专 转诇讛 讛诪谞讜专讛 讘讜 诇讛讬转专讗 讗诇讬讘讗 讚专"砖 讗诇讗 讚诪"诪 讬砖 诇转专抓 讻讱 讚诇讗 讛"诇 诇诪转诇讬 诪谞讜专讛 讘谞专 讗讘诇 讛讻讗 诇驻讬专砖"讬 讚转诇讛 讛诪谞讜专讛 讘谞专 诇讛讬转专讗 诇专"砖 讜讞讚讗 讛讜专讗讛 讛讬讗 讚讘谞专 诇讗 砖诪注讬谞谉 诪讬讚讬 诇讗 诇讛讬转专讗 讜诇讗 诇讗讬住讜专讗 砖驻讬专 拽砖讬讗 诇诪讛 谞拽讟 谞专 讻诇诇 讘诪诇转讬讛 诇诪转诇讬 诪谞讜专讛 讘讜 讻讬讜谉 讚讟注诐 讗讞讚 诇砖谞讬讛诐 讜讚讜"拽:


讘讗"讚 讜注讜讚 讚讗讻转讬 讛"诇 诇诪讘注讬讗 讗"讚 转专讜讜讬讬讛讜 诇讛讬转专讗 注讻"诇 专"诇 讻讬 讛转诐 讚诪讘注讬 诇讬' 讛讻讬 讜诇驻讬专讜砖诐 诇讗 拽砖讛 诇诪讘注讬 讛转诐 讘讟专驻讞转 诇讛讬转专讗 讻专讘讬 讘讝驻拽 讜讞讚讗 讛讜专讗讛 讛讬讗 讻驻讬专砖"讬 讛讻讗 讚诇驻讬专讜砖诐 讗讬谉 讚讘专 讝讛 诪讘注讬讗 讘砖讜诐 诪拽讜诐 诪讬讛讜 诇驻讬专砖"讬 讚讛讻讗 拽砖讛 讗诪讗讬 诇讗 拽诪讘注讬讗 诇讬讛 讛转诐 讻讬 讛讻讗 讘讟专驻讞转 诇讛讬转专讗 讻专讘讬 讘讝驻拽 讜讞讚讗 讛讜专讗讛 讛讬讗 讜讗驻砖专 讚讻讜讜谞转 专砖"讬 谞诪讬 讛讻讗 讚诇讗讜 讞讚讗 讛讜专讗讛 讛讬讗 讗诇讗 讻讬 讛转诐 讚讘谞专 诇讗 住"诇 讻专"砖 讗讘诇 讛转讜住' 诇讗 谞讬讞讗 诇讛讜 诇驻专砖 讛讻讗 讛讻讬 讚讛诇"诇 讛讻讗 讜讻专"砖 讘谞专 诇讗 住"诇 讻讚拽讗诪专 讛转诐 讜讻专讘讬 讘讝驻拽 诇讗 住"诇 讜讚讜"拽:





诪讛专"诐

讘讙诪' 讗转讬讘讬 讗驻讜专讬讗 拽诪讬讛 讚专讘讗 讗讬拽驻讚 专讘讗 讘注讗 诇爪注讜专讬讛 讜讻讜' 驻讬专讜砖 专讘讗 诇专' 讗讜讬讗:


讘转讜住' 讚"讛 讛讜专讛 讘诪谞讜专讛 讜讻讜' 讜讗"诇 专' 讬讛讜砖注 讟讜注讛 讘讚讘专 诪砖谞讛 讗转讛 讜讙专住讬' 讛转诐 讜讻讜' 专"诇 讜讻讱 讙专住讬' 讘讗讬讘注讬讗 诇讛讜 讚讛转诐:


讚"讛 讚谞驻讟讗 讗住讜专 讜讻讜' 专讘 讬讜住祝 谞诪讬 诪砖诪注 讚讗讬转 诇讬讛 诪讜拽爪讛 讘驻' 谞讜讟诇 讚讗诪专 讻诪讛 讞专讬驻讗 砖诪注转转讗 讜讻讜' 讻爪"诇:





讞讻诪转 砖诇诪讛

讙诪' 讚讛讜讗讬诇 讜讞讝讬 诇讻住讜转 讘讬讛 诪谞讗 谞诪讞拽. 讜谞"讘 讘住"讗 讗讬谞讜 讜讻谉 诪砖诪注 诪注讜讘讚讗 讚诇拽诪谉:


转讜住' 讘讚"讛 讚讞讜诇讬讜转 讻讜' 讚讘驻"讘 讚讘讬爪讛 讻讜' 讻爪"诇:





讛讙讛讜转 讬注讘"抓

讙诪' 讛讜专讛 讘诪谞讜专讛 诇讗住讜专讗. 谞"讘 讚讗讬讻讗 讛讜专讗讛 诇讗住讜专讗 谞诪讬 (讻转讜讘讜转 讝.):





讙诇讬讜谉 讛砖"住 - 专讘讬 注拽讬讘讗 讗讬讙专

讙诪' 讗诪专 专' 讬讛讜讚讛 砖专讙讗 讚诪砖讞讗. 注讬' 诇拽诪谉 讚祝 拽讻讘 注"讘 转讜住' 讚"讛 专讞转:


转讜住' 讚"讛 讚谞驻讟讗 讜讻讜' 讜专讘讛 谞诪讬 讗讬转 诇讬讛. 注讬' 诪谞讞讜转 讚祝 诪讗 注"讘 转讜住' 讚"讛 讻诇 诪讬诇讬. 讜讘注讬专讜讘讬谉 讚祝 爪讙 注"讘 转讜住' 讚"讛 诇讗 转讬诪讗:





讞讬讚讜砖讬 讞转"住

讗诪专 专' 讝讬专讗 转讛讗 诪砖谞转讬谞讜 砖诇讗 讛讬讜 注诇讬讛 诪注讜转 讻诇 讘讬谉 讛砖诪砖讜转 砖诇讗 诇砖讘讜专 讚讘专讬讜 砖诇 专"讬. 讜讬砖 诇驻专砖 讚讛专砖讘"讗 讛拽砖讛 诇注讬诇 讛讬讻讗 诪讜拽诪讬谞谉 诪转谞讬' 讚诪讜讻谞讬 讻专"砖 讛讗 诪住拽讬谞谉 讚注讚 讻讗谉 诇讗 拽讗诪专 专"砖 讗诇讗 讘讬讜砖讘 讜诪爪驻讛. 讜转讬' 讛专砖讘"讗 讚讙诐 讛讻讗 讬讜砖讘 讜诪爪驻讛 诪转讬 讬讘讜讗讜 讛转讬谞讜拽 讗讜 讛讙讜讬 注讻"诇. 讜讗"讻 讛讗 注"讻 讛讙讜讬诐 讗讬谞诐 诪爪讜讬诐 讘讝诪谉 讛转谞讗讬诐 讜爪"诇 讬讜砖讘 讜诪爪驻讛 诪转讬 讬讘讗 讛转讬谞讜拽 讜讝讛 讗讬谞讜 讗诇讗 诇砖讬讟转 讛驻讜住拽讬诐 讚住讜讘专讬诐 转讬谞讜拽 讗讜讻诇 谞讘讬诇讜转 讗讬谉 讘"讚 诪爪讜讬谉 诇讛驻专讬砖讜 讗讘诇 专"讬 诪住讜驻拽 讘讬讘诪讜转 诇专"砖 讛讬讻讬 住讘专 讜讗"讻 讘诇讗"讛 诇讗 诪爪讬 诇讗讜拽诪讬 诪转谞讬' 诇砖讬讟转 专"讬 讻专"砖 讜注"讻 爪专讬讻讬谉 诇讗讜拽诪讗 诪转谞讬' 讘砖诇讗 讛讬讜 注诇讬' 诪注讜转 讜讚讜"拽:


讘专讗讘"谉 住讬' 砖诪"讛 讻' 讗讬谉 诇谞讜 讘谞专 讗诇讗 讻专"砖 讗讘诇 讘诪谞讜专讛 讗住讜专 讚讛讜讛 讚讜诪讬讗 讚讻讜住 讜拽注专讛 讜注砖砖讬讜转. 讜拽砖讛 讚诇驻"讝 诇讗 讛讬' 爪专讬讱 诇讗讜拽诪讬 讘讙诪专讗 讚讗讬转 讘讬讛 讞讬讚拽讗 讜诇讞诇拽 讘讬谉 讙讚讜诇 诇拽讟谞讛. 讜讬"诇 讚拽诪"诇 诪专"砖 讚诇注讬诇 讻诇 讛谞专讜转 诪讟诇讟诇讬谉 讗驻讬' 诪谞讜专讛 讜注砖砖讬讜转 讜讻讜住 讻诇 讜讻诇 讗讘诇 讻讜住 讜拽注专讛 诪讜爪讬讗 诪谉 讛讻诇诇 讗讘诇 诪谞讜专讛 注讚讬讬谉 讗讬谞讜 讬讜爪讗 诪谉 讛讻诇诇 讜讘讗 专"讬 诇诪讬诪专 讚诪谞讜专讛 讛讜讬 讘讻诇诇 讻讜住 讜拽注专讛 讜讗住讜专 讗讘诇 讗讬谞讜 讗住讜专 讗诇讗 讻砖诪讚诇讬拽 讘讜 讘砖讘转 讻讻讜住 讜拽注专讛 讜诪住讬拽 讛讙诪专' 讚讙诐 讘谞讬谉 谞诪讬 砖讬讬讱 讜讗"讻 讗住讜专讛 讘讻诇 注谞讬谉 讗驻讬' 讻砖诇讗 讚诇拽 讘讜 讘砖讘转 讜讚讜"拽:





驻谞讬 讬讛讜砖注

讘讗"讚 讗讱 诇驻"讝 拽砖讛 诇专砖讘"讗 讻讜' 讛讗 讗诪专讬谞谉 讘专讬砖 讻诇 讛讻诇讬诐 讛讻诇 诪讜讚讬诐 讘住讬讻讬 讜讝讬专讬 讜诪讝讜专讬 讻讜' 注讻"诇. 谞专讗讛 讚专砖讘"讗 诪驻专砖 讻砖讬讟转 专"转 讚诇注讬诇 讚讛讗讬 讛讻诇 诪讜讚讬诐 讚专"驻 讻诇 讛讻诇讬诐 讗讚专"砖 拽讗讬 诪砖讗"讻 诇驻讬专砖"讬 砖诐 讚讛讗讬 讛讻诇 诪讜讚讬诐 讗讚专讘谞谉 讚驻诇讬讙讬 讗讚专讘讬 谞讞诪讬讛 拽讗讬 讗"讻 诇拽"诪. 诪讬讛讜 讘诇讗讜 讛讻讬 诇讗 讬讚注谞讗 诪讗讬 拽砖讬讗 诇讬讛 诇专砖讘"讗 砖讗诐 谞驻专砖 讚注讬拽专 拽讜砖讬讬转讜 讛讬讬谞讜 讚诇诪讗讬 讚诪砖诪注 讚专"讬 讙讜驻讗 讻专讘讬 讬讛讜讚讛 住"诇 讗驻讬诇讜 讘谞专 讚讗住讜专 诪砖讜诐 诪讜拽爪讛 讜讛讗 讚拽讗诪专 讗谞讜 讗讬谉 诇谞讜 讗诇讗 讘谞专 讛讬讬谞讜 讗诇讬讘讗 讚专"砖 讜专讜爪讛 诇讜诪专 讗讘诇 讘诪谞讜专讛 专"砖 讙讜驻讗 诪讜讚讛 讗"讻 讗诪讗讬 讛讚专 讘讬讛 讛砖"住 诇驻专砖 讚讛讗 讚诪讜讚讛 专"砖 讘诪谞讜专讛 讛讬讬谞讜 诪砖讜诐 讘谞讬谉 讚讗讻转讬 讛讜讬 诪爪讬 诇诪讬诪专 讚讛讗 讚诪讜讚讛 专"砖 讛讬讬谞讜 诪砖讜诐 拽讘讬注讜转 诪拽讜诐 讻讚诪注讬拽专讗 讚讛讗 讘驻' 讻诇 讛讻诇讬诐 诪砖诪注 讚专"砖 诪讜讚讛 讚讛讬讻讗 讚诪讬讬讞讚 诇讬讛 诪拽讜诐 讗住讜专 讜讗祝 砖专砖讘"讗 注爪诪讜 诪驻专砖 讘住诪讜讱 讚诇诪住拽谞' 讻讛"讙 诇讗 讛讜讬 拽讘讬注讜转 诪拽讜诐 讛讬讬谞讜 诪砖讜诐 讚讗讝讬诇 诇驻讬 驻讬专讜砖讜 讚讛讻讗 讚专"讬 讙讜驻讗 住讘专 讻专"砖 诪砖讗"讻 诇讛讱 驻讬专讜砖讗 讚专"讬 讙讜驻讗 诇讗 住"诇 讻专"砖 讗诇讗 讚讻讜诇讛 诪讬诇转讗 讚谞专 讜诪谞讜专讛 讗诇讬讘讗 讚专"砖 讗讬讬专讬 讗"讻 砖驻讬专 诪爪讬 诇诪讬诪专 讚诪住讘专讗 拽讗诪专 专"讬 讚专"砖 诪讜讚讛 讘诪谞讜专讛 讚讛讜讬 拽讘讬注讜转 诪拽讜诐 讚诪讛"转 谞讗诪专 讚专"讬 讜专"砖 驻诇讬讙讬 讘驻诇讜讙转讗 专讞讜拽讛 讚专"讬 讗讜住专 讗驻讬诇讜 讘谞专 讚诇讗 砖讬讬讱 拽讘讬注讜转 诪拽讜诐 讻诇诇 讜专"砖 讬转讬专 讗驻讬诇讜 讘诪谞讜专讛 讚砖讬讬讱 讘讛 拽讘讬注讜转 诪拽讜诐 拽爪转 讻诇 讝讛 诪讜讻专讞 讘讻讜讜谞转 讛专砖讘"讗 讜讻谉 讻转讘 诪讛专砖"讗 讝"诇 注"砖 讗诇讗 讚讗讻转讬 诇讗 讬讚注谞讗 诪讗讬 拽砖讬讗 诇讬讛 诇专砖讘"讗 讚讛讗 讜讚讗讬 砖驻讬专 诪拽砖讛 讘讙诪专讗 讚讗讬 住"讚 讚讘讻讛"讙 诪讬拽专讬 拽讘讬注讜转 诪拽讜诐 诇专"砖 讗"讻 专讘讬 讞讬讬讗 讚诪转讬专 讘讻讬诇转 讞转谞讬诐 讛讜讬 讚诇讗 讻诪讗谉 诇讗 讻专"讬 讜诇讗 讻专"砖 讗注"讻 讚讘讻讛"讙 驻砖讬讟讗 讚诇讗 讛讜讬 拽讘讬注讜转 诪拽讜诐 讜讗"讻 注"讻 讛讗 讚讗诪专 专讘讬 讬讜讞谞谉 讚专"砖 诪讜讚讛 讘诪谞讜专讛 讛讬讬谞讜 诪砖讜诐 讘谞讬谉. 讜讘专 诪谉 讚讬谉 转诪讜讛 诇讬 讟讜讘讗 讘诪讗讬 讚诪讬讬转讬 讛专砖讘"讗 专讗讬讛 诪住讬讻讬 讜讝讬专讬 讜诪讝讜专讬 诇讻讗讜专讛 诇讗 讚诪讬 讻诇诇 讚砖讗谞讬 讛转诐 砖讻诇讬诐 讛诇诇讜 诪诇讗讻转谉 诇讗讬住讜专 讻驻讬专砖"讬 讜讛转讜住' 砖诐 砖诪讬讜讞讚讬诐 诇讘讬转 讛讘讚 讜诇讗专讬讙转 讘讙讚讬诐 讜讗"讻 谞讛讬 讚讻诇讬诐 砖诪诇讗讻转谉 诇讗讬住讜专 诇爪讜专讱 讙讜驻谉 讗讜 诪拽讜诪谉 砖专讬 讛讬讬谞讜 诪砖讜诐 讚讞讝讜 诇转砖诪讬砖讬 讗讞专讬谞讬 诪砖讗"讻 讘讛谞讱 讚拽驻讬讚 注诇讬讬讛讜 讜诪讬讬讞讚 诇讛讜 诪拽讜诐 转讜 诇讗 讞讝讜 诇转砖诪讬砖讬 讗讞专讬谞讬. 讜讗"讻 诇驻"讝 讘诪谞讜专讛 讜讻讬诇转 讞转谞讬诐 讚讛讻讗 砖诪诇讗讻转谉 诇讛讬转专 讜讻诪"砖 诇注讬诇 讚谞专 讜诪谞讜专讛 诇讗 诪讬拽专讬 诪诇讗讻转谉 诇讗讬住讜专 讻讬讜谉 砖讗讬谉 注讜砖讬谉 诪诇讗讻讛 讘讙讜祝 讛讻诇讬 讗诇讗 讘住讬住 讘注诇诪讗 讛讜讗 讚注讘讚讜 讜讻谉 诪爪讗转讬 诇讛讚讬讗 砖讻"讻 讛专砖讘"讗 诪诪讜谞驻诇讗"专 讘讞讬讚讜砖讬 砖讘转 讘专"驻 讻诇 讛讻诇讬诐 注"砖 讜讻诪讜 砖讗讘讗专 讘住诪讜讱 讙讘讬 砖专讙讗 讚诪砖讞讗. 讜注讜讚 讚注"讻 诪诪拽讜诪讜 讛讜讗 诪讜讻专注 诪住讜讙讬讗 讚砖诪注转讬谉 讙讜驻讗 讚讗讬 住"讚 讚诪谞讜专讛 谞诪讬 诪讬拽专讬 诪诇讗讻转讛 诇讗讬住讜专 讗"讻 诪讗讬 诪拽砖讛 讗讘讬讬 讛讻讗 诪讻讬诇转 讞转谞讬诐 讚讛讗 讜讚讗讬 诪诇讗讻转讛 诇讛讬转专 讛讜讗 讚专讘讬 讞讬讬讗 讚拽讗诪专 诪讜转专 诇谞讟讜转讛 讜诪讜转专 诇驻专拽讛 讗注"讻 讻讚驻专讬砖讬转 讚诪谞讜专讛 谞诪讬 诪讬拽专讬 诪诇讗讻转讛 诇讛讬转专 讻诪讜 讻讬诇转 讞转谞讬诐 讗"讻 诪拽砖讛 讗讘讬讬 砖驻讬专 讚讗讬 住"讚 讚诪讟注诐 拽讘讬注讜转 诪拽讜诐 讗住讜专 讘讟诇讟讜诇 讗驻讬诇讜 讘诪诇讗讻转讜 诇讛讬转专 讗诐 讻谉 转拽砖讬 诪讻讬诇转 讞转谞讬诐 讗诇讗 注"讻 讚讘诪诇讗讻转讜 诇讛讬转专 诇讗 砖讬讬讱 诇讗住讜专 诪砖讜诐 拽讘讬注讜转 诪拽讜诐 讻诪"砖 讛讟讜专 讜讛砖"注 讘专讬砖 住讬诪谉 砖"讞 讜讻讚诪砖诪注 诇讛讚讬讗 诇拽诪谉 讘驻专拽 讻诇 讻转讘讬 (讚祝 拽讻"讘) 讙讘讬 驻诪讜讟讜转 砖诇 讘讬转 专讘讬 讻诪"砖 讛转讜住' 讜讛专讗"砖 砖诐 (讜注讬讬谉 诪讛 砖讗讻转讜讘 砖诐 讘诇砖讜谉 专砖"讬) 讜讻讚讗讬转讗 谞诪讬 诇讛讚讬讗 讘住"驻 讛诪讜爪讗 转驻讬诇讬谉 (讚祝 拽"讘 注"讗) 讘讛讗讬 砖专讬转讗 讚讛讜讬 讘讬 专讘讬 驻讚转 讜讻诪"砖 讛转讜住' 讜讛专讗"砖 讘住"驻 讘诪讛 诪讚诇讬拽讬谉 讙讘讬 讞诇转讗 讘转 转专讬 讻讜专讬 注"砖 讜谞专讗讛 讚专砖讘"讗 讘注诇 讛转讜住' 诇讗 谞讞讬转 诇讛讱 住讘专讗. 讗诇讗 讚诇驻"讝 住讜祝 住讜祝 拽砖讬讗 讛讱 住讜讙讬讗 讚驻专拽 讻诇 讻转讘讬 讙讘讬 驻诪讜讟讜转 砖诇 讘讬转 专讘讬 诇讗 讛讜讬 讻诪住拽谞讗 讚讛讻讗. 讜爪"注 讙讚讜诇 诇讬讬砖讘 讜讚讜"拽:


讘讚"讛 讚讞讜诇讬讜转 拽砖讛 诇专"讬 讚讘驻"讘 讚讘讬爪讛 诪砖诪注 讚讘"讛 砖专讬 讻讜' 注住"讛. 讜讬砖 诇讚拽讚拽 讚诪讗讬 拽砖讬讗 诇讛讜 讚讛讗 讘驻"拽 讚讘讬爪讛 (讚祝 讬讜"讚 注"讗) 诪砖诪注 讚讛讗 讚住"诇 诇讘"讛 讗讬谉 讘谞讬谉 讘讻诇讬诐 讙讘讬 转专讬住讬谉 讛讬讬谞讜 诪砖讜诐 砖诪讞转 讬讜"讟 讻讚诪砖诪注 讚诪讛"讟 讗"专 讬讜讞谞谉 诪讜讞诇驻转 讛砖讬讟讛 讜讗祝 诇诪讗讬 讚讚讞讬谞谉 讛转诐 讜讗诪专讬谞谉 讚讬诇诪讗 诇讗 讛讬讗 讜诪砖诪注 砖专讜爪讛 诇讜诪专 讗驻讬诇讜 讛讬讻讗 讚诇讗 砖讬讬讱 砖诪讞转 讬"讟 住"诇 诇讘"讛 讚讗讬谉 讘谞讬谉 讘讻诇讬诐 诪"诪 讻讬讜谉 讚讛讻讗 讘砖诪注转讬谉 讗诇讬讘讗 讚专讘讬 讬讜讞谞谉 拽讬讬诪讬谞谉 讜讗讬讛讜 住"诇 讚讚讜拽讗 诪砖讜诐 砖诪讞转 讬"讟 讛转讬专讜 讜诇讻讗讜专讛 讛讬讛 谞"诇 讘讝讛 讚住讘专讜 讛转讜住' 讚谞讛讬 讚诇注谞讬谉 讞讝专转 转专讬住讬谉 砖讬讬讱 砖诪讞转 讬"讟 讗驻"讛 诇注谞讬谉 诪谞讜专讛 讚讗讬讬专讬 讘砖诪注转讬谉 诪砖诪注 诇讛讜 讚诇讗 砖讬讬讱 砖诪讞转 讬"讟 讗诇讗 讚讗"讗 诇讜诪专 讻谉 讚讛讗 讘诪转谞讬' 讚讛转诐 驻"讘 讚讘讬爪讛 拽转谞讬 诇讛讚讬讗 讚专"讙 砖讛讬讛 诪讞诪讬专 讘讝拽讬驻转 诪谞讜专讛 讛讬讬谞讜 讻讘"砖 讚讘讬转 讛诇诇 砖专讬 讜讗"讻 注"讻 诇专讘讬 讬讜讞谞谉 讚讗诪专 诪讜讞诇驻转 讛砖讬讟讛 诪砖讜诐 讚讘转专讬住讬谉 诪讬拽诇 讘"讛 诪砖讜诐 砖诪讞转 讬"讟 讗"讻 诪诪讬诇讗 诪讜讻讞 讚讘讝拽讬驻转 诪谞讜专讛 谞诪讬 砖讬讬讱 砖诪讞转 讬讜"讟 讜讛谞诇注"讚 讘讝讛 讚注讬拽专 拽讜砖讬讬转 讛转讜住' 讚讛讻讗 讗讛讗 讚驻砖讬讟讗 诇讬讛 诇住转诪讗 讚转诇诪讜讚讗 讚讛讻讗 讚拽讗诪专 讛诇讻讱 讞讜诇讬讜转 讘讬谉 讙讚讜诇讛 讜讘讬谉 拽讟谞讛 讻讜' 讜讘拽讟谞讛 讚讗讬转 讘讬讛 讞讬讚拽讬 驻诇讬讙讬 讜诪谞"诇 诇转诇诪讜讚讗 诇讛讞诪讬专 讻讜诇讬 讛讗讬 讻讬讜谉 讚诇讘"讛 讗讬谉 讘谞讬谉 讘讻诇讬诐 讗诇讗 诪砖讜诐 讞讜诪专讗 讘注诇诪讗 讗"讻 讟驻讬 讛讜诇"诇 讚专"讬 讜专"诇 驻诇讬讙讬 讗驻讬诇讜 讘讙讚讜诇讛 讚讗讬转 讘讬讛 讞讬讚拽讬 诇讻讱 讛讜爪专讱 转讜住' 诇转专抓 讜诇讞诇拽 讘讬谉 讞诇讬讜转 讚讛讻讗 诇讞讜诇讬讜转 讚驻"讘 讚讘讬爪讛 讚讞讜诇讬讜转 讚讛转诐 讚诪讬讗 诇转专讬住讬谉 砖讗讬谉 讘讛诐 讘谞讬谉 讻"讻 讜讞讜诇讬讜转 讚讛讻讗 驻砖讬讟讗 诇讬讛 诇住转诪讗 讚转诇诪讜讚讗 讚讞诪讬专 讟讜讘讗 讚讚诪讬 诇讘谞讬谉 讙诪讜专 诪砖讜诐 讛讻讬 诪砖诪注 讚讗驻讬诇讜 讘讙讚讜诇讛 讘讞讬讚拽讬 砖讬讬讱 诇讙讝讜专 讻谉 谞"诇 讘讻讜讜谞转 讛转讜住驻讜转 讻讗谉 诪讬讛讜 讘驻"讘 讚讘讬爪讛 讻转讘讜 讛转讜住驻讜转 注讜讚 转讬专讜抓 讗讞专 砖谞讜讟讛 拽爪转 诇住讘专讗 专讗砖讜谞讛 砖讻转讘转讬 讜砖诐 讬讘讜讗专 讗讬"讛 讜讚讜"拽:


讘讙诪专讗 讜诪讬 讗诪专 专"讬 讛讻讬 讜讛讗专"讬 讛诇讻讛 讻住转诐 诪砖谞讛 讜转谞谉 诪讜讻谞讬 砖诇讛. 讜讛拽砖讛 讛专砖讘"讗 讝"诇 讘讞讬讚讜砖讬讜 讚讗诪讗讬 诪讬讬转讬 讛讻讗 讟驻讬 讛讱 住转诪讗 讚诪讜讻谞讬 诪讛谞讱 住转诪讗 讚诪讬讬转讬 讛砖"住 讘住讜祝 诪讻讬诇转讬谉 讻讙讜谉 讛讛讬讗 讚注爪诪讜转 讜拽诇讬驻讬谉 讜转讬专抓 讚讛转诐 诇讗 讗讬讬专讬 讘诪讜拽爪讛 诪讞诪转 讗讬住讜专 诪砖讗"讻 讛讻讗 讚讗讬讬专讬 讘诪讜拽爪讛 诪讞诪转 讗讬住讜专 讚讞诪讬专 讟讜讘讗 讻讜' 注"砖. 讜诇注谞"讚 讗讬谉 讝讛 诪住驻讬拽 讗讚专讘讗 讻"砖 讚诇讗 诪拽砖讛 讛讻讗 诪讬讚讬 讚讗讬转 诇谉 诇诪讬诪专 讚专讘讬 讬讜讞谞谉 住转诪讗 讗讞专讬谞讗 讗砖讻讞 讛讬讬谞讜 讛讗讬 讚讗讬谉 诪砖拽讬谉 讜砖讜讞讟讬谉 讜讛讱 住转诪讗 注讚讬驻讗 讟驻讬 讻讬讜谉 砖谞砖谞讛 讘住讜祝 讛诪住讻转 讻诪"砖 讛转讜住驻讜转 讘专驻"拽 讚讘讬爪讛. 讜讛谞诇注"讚 讚讛谞讱 住转诪讬 讚住讜祝 诪讻讬诇转讬谉 讜讚专驻"拽 讚讘讬爪讛 诇讗 砖讬讬讻讬 讛讻讗 讚讛谞讱 讻讜诇讛讜 讗讬讬专讬 讘诪讜拽爪讛 诇讗讻讬诇讛 诪砖讗"讻 讻诇 讛砖拽诇讗 讜讟专讬讗 讚讛讻讗 讘驻诇讜讙转讗 讚专"讬 讜专讬讘"诇 讘注谞讬谉 谞专 拽讗讬 讗讘专讬讬转讗 讚诇注讬诇 诇注谞讬谉 讟诇讟讜诇 诪砖"讛 诪拽砖讛 砖驻讬专 诪讟诇讟讜诇 讚谞专 诇讟诇讟讜诇 讚诪讜讻谞讬 讜诇驻"讝 诇讗 砖讬讬讱 诇讜诪专 讚专"讬 住转诪讗 讗讞专讬谞讗 讗砖讻讞 讛讗讬 讚讗讬谉 诪砖拽讬谉 讜砖讜讞讟讬谉 讚砖讗谞讬 讛转诐 讚讛讜讬 诪讜拽爪讛 诇讗讻讬诇讛 讚讞诪讬专 讟驻讬. 讗祝 诇驻讬 诪"砖 诇注讬诇 讘转讞诇转 讛住讜讙讬讗 讚诇讗 砖讬讬讱 诇讞诇拽 讘讬谉 诪讜拽爪讛 诇讗讻讬诇讛 诇诪讜拽爪讛 诇讟诇讟讜诇 讜讻转讘转讬 诇驻专砖 讛讗 讚诪讞诇拽 讘专"驻 诪驻谞讬谉 讘注谞讬谉 讗讞专 讛讬讬谞讜 诪砖讜诐 讚诪住讘专讗 讚谞驻砖讬谉 讗讬谉 诇谞讜 诇讞诇拽 诪砖讗"讻 讛讬讻讗 讚拽砖讬讗 住转诪讗 讗住转诪讗 驻砖讬讟讗 砖讬砖 诇谞讜 诇讞诇拽 讘住讘专讗 讻诇 讚讛讜 讻讬 讛讬讻讬 讚诇讗 转讬拽砖讬 住转诪讗 讗住转诪讗 讻谞"诇:


诪讬讛讜 诇驻讬 诪"砖 诇注讬诇 讘住讜讙讬讗 讚诪讜讻谞讬 讜讙讘讬 讞讟讬谉 砖讝专注谉 讘拽专拽注 讗"爪 诇讻诇 讝讛 讚讘诇讗讜 讛讻讬 诪讜拽讬 专讘讬 讝讬专讗 砖驻讬专 讛讱 诪转谞讬' 讚诪讜讻谞讬 讻专"讬 诪砖讜诐 讚诇讗 诪砖诪注 诇讬讛 诇讗讜拽诪讬 讻专"砖 讚讗"讻 讗驻讬诇讜 讘讬砖 注诇讬讛 诪注讜转 讛讜讬 砖专讬 讻诪"砖 砖诐 讜讚讜"拽:

